OCEAN โชว์ออเดอร์น้ำมันปาล์มแน่น รับนโยบายรัฐผลักดันใช้น้ำมัน B20 ลดปัญหาพิษฝุ่น
OCEAN โชว์ออเดอร์น้ำมันปาล์มแน่น รับนโยบายรัฐผลักดันใช้น้ำมัน B20 ลดปัญหาพิษฝุ่น
5 ก.พ. 2562

นางชัชชญา ไตรตระกูลชัย รองประธานกรรมการบริษัท โอเชี่ยน คอมเมิรช จำกัด (มหาชน) หรือ OCEAN เปิดเผยว่า บริษัทเตรียมรับอานิสงส์จากนโยบายผลักดันให้มีการใช้น้ำมัน B20 มากขึ้นของรัฐบาล อันเป็นแนวทางแก้ไขปัญหาค่าฝุ่นละอองขนาด 2.5 PM เกินมาตรฐานในระยะยาว ซึ่งมีการทดสอบแล้วพบว่าลดมลภาวะโดยเฉพาะค่าฝุ่นละอองขนาดเล็ก 2.5 PM ลงได้ 10-15% เมื่อเทียบกับน้ำมันดีเซลปกติ
โดยนโยบายดังกล่าวทำให้บริษัทฯ ได้รับรายการสั่งซื้อน้ำมันปาล์มในปริมาณที่มากขึ้นจากกลุ่มลูกค้าตั้งแต่ช่วงกลางเดือนมกราคมที่ผ่านมา นอกจากบริษัทจะได้รับอานิสงส์ด้านปริมาณการขาย รายได้ที่เพิ่มขึ้นแล้ว นโนบายดังกล่าวยังเป็นการช่วยเหลือเกษตรกรให้มีรายได้จากการปลูกและขายปาล์มได้มากขึ้นด้วย
“ปัจจุบันมองว่าเรามีปริมาณการค้าขายสินค้าอยู่ในระดับที่น่าพอใจ ยิ่งจากนโยบายผลักดัน B20 ของรัฐบาลที่ได้รับการพูดถึงช่วงนี้ทำให้เรามีออเดอร์เข้ามามากขึ้น ซึ่ง OCEAN มีความพร้อมทางด้าน supply อยู่แล้ว สามารถหาสินค้าเพื่อจัดส่งให้ลูกค้าได้ตามออเดอร์ ทั้งยังมีกลุ่มลูกค้าใหม่เพิ่มขึ้นเรื่อยๆ ด้วย ถือว่าเป็นช่วงโอกาสที่ดีของเรา
นอกจากนี้บริษัทยังสนใจที่จะรุกเข้าไปทำธุรกิจอื่นในสายอุตสาหกรรมปิโตรเลียมเพิ่มเติม เนื่องจากอยู่ในสายธุรกิจที่เรามีความถนัดและมีบุคคลากรที่มีความรู้ความเชี่ยวชาญด้านนี้อยู่แล้ว หากศึกษาในธุรกิจนั้นๆแล้วเห็นว่าน่าจะเป็นประโยชน์และเป็นทางเพิ่มรายได้ให้กับบริษัทได้เราก็พร้อมที่จะเข้าไปทำ” นางชัชชญา กล่าว
นางชัชชญา กล่าวเสริมว่า “การทำงานหนักของเราทั้งหมด เพื่อสร้างพื้นฐานธุรกิจให้ OCEAN เป็นธุรกิจที่ดี มีความมั่นคง แน่นอนว่าขณะนี้เราอยู่ในขั้นตอนพิสูจน์ตัวเองให้ทั้งผู้ถือหุ้นและนักลงทุนเห็นว่า OCEAN คือของจริง ดำเนินธุรกิจจริงและมีพื้นฐานที่แข็งแร็ง ซึ่งสิ่งที่เราเริ่มทำไปแล้วคือการลดภาระกิจการที่ไม่ทำกำไร ไม่จำเป็น หรือขาดทุนออก และมุ่งเน้นในธุรกิจปิโตรเลียมที่ทำกำไรแทน เรามั่นใจเกิน 100 %ว่าแผนการฟื้นฟูธุรกิจนี้จะชัดเจนและประสบความสำเร็จในเวลาอันใกล้ เห็นได้จากที่มีกองทุนระดับใหญ่ของต่างประเทศเข้ามาร่วมถือหุ้นด้วยเพราะเขามีความมั่นใจในศักยภาพของ OCEAN”
โดยล่าสุด มีรายงานการเข้ามาถือหุ้นของกองทุน CAPITAL ASIA INVESTMENTS PTE LTD (CAI) อันเป็นกองทุนจากประเทศสิงคโปร์ ที่จดทะเบียนในตลาดหลักทรัพย์ MAS มีมูลค่าหลักทรัพย์ราว 500 ล้านเหรียญสหรัฐ หรือประมาณ 15,000 ล้านบาท โดยกองทุนดังกล่าวนับว่าเป็นกองทุนชื่อดังที่มุ่งเน้นการเข้าลงทุนในธุรกิจพลังงานและปิโตรเลียมเท่านั้น ซึ่งบริษัทมองว่าเป็นสัญญาณที่ดี สะท้อนให้เห็นถึงความมั่นใจในการดำเนินธุรกิจว่ามีความแน่นอน